ሚኒስቴሩ የተጠናከረ የዲፕሎማሲ ሥራ በመሥራት የአገሪቱን የውጭ ግንኙነት ስትራቴጂን ኣሳካለሁ አለ
የኢፌዴሪ የውጭ ጉዳይ ሚኒስቴር በተያዘው በጀት ዓመት የተጠናከረ የዲፕሎማሲ ሥራ በመሥራት የአገሪቱን የውጭ ግንኙነት ስትራቴጂን በላቀ ደረጃ ለማስፈጸም መዘጋጀቱን አስታወቀ። የሚኒስቴሩ ቃል አቀባይ አምባሳደር ዲና ሙፍቲ ዛሬ በሰጡት ጋዜጣዊ መግለጫ እንዳስታወቁት የኢትዮጵያ ዲፕሎማሲያዊ ስትራቴጂ ብሔራዊ ጥቅሟን ከማስጠበቅ ባለፈ የአጎራባች አገራትና የአፍሪካን ጥቅም ለማስጠበቅ ያለመ ነው። ሚኒስቴሩ ይህን ስትራቴጂካዊ ግብ ለማሳካት የተጠናከረ ዲፕሎማሲያዊ ሥራ ለመሥራት የሚያስችለው ዝግጅት ማድረጉን ነው አምባሳደር ዲና የገለጹት። ከዚህ አኳያ በመላው ዓለም የሚገኙ የኢትዮጵያ አምባሳደሮች፣ ቆንስል ጄኔራሎችና የሚኒስቴሩ ከፍተኛ የሥራ ኃላፊዎች በቅርቡ አዲስ አበባ ውስጥ ዓመታዊ ስብሰባቸውን በማካሄድ የ2005 ዓ.ም ዲፕሎማሲያዊ አፈፃጸማቸውን እንዲገመገም መደረጉን አመልክተዋል። የዲፕሎማሲ ሠራዊት ግንባታ፣ በቢዝነስ ዲፕሎማሲ፣ በንግድ፣ በቴክኖሎጂ ሽግግር፣ ኢንቨስመንትን በመሳብ፣ የልማት ድጋፍ በማፈላለግ፣ በውጭ የሚኖሩ ዜጎችን በአገር ልማት ላይ ያላቸውን ተሳትፎ በማጎልበት፣ በባህልና ቱሪዝም ረገድ አምባሳደሮቹ ያከናወኗቸውን ጠንካራና ደካማ ሥራዎች በስፋት ተገምግሟል። የአገሪቱ አጠቃላይ የ2005 ዓ.ም የዲፕሎማሲ ተልዕኮ ውጤታማ ቢሆንም የኢንቨስትመንት ኩባንያዎችን በኢትዮጵያ ኃብታቸውን እንዲያፈሱ በማፈላለግ ረገድ በጥናት የተደገፈ አሰራር ተግባራዊ አለመሆኑ በግምገማው ማጠቃለያ መጠቆሙን ገልጸዋል። በተመሳሳይም የቢዝሰነስ ዲፕሎማሲው መሰረታዊ የሥራ ሂደት ለውጥን ተከትሎ እየተኬደበት አለመሆኑን በመግምገማው ወቅት በግልጽ መቀመጡን ቃል አቀባዩ ጠቅሰዋል። በሌላ በኩል በውጭ የሚኖሩ ኢትዮጵያውያንና ትውልደ ኢትዮጵያውያንን በአገር ልማት ላይ ያላቸውን ተሳተፎ ይበልጥ ለማሳደግ አበረታች ጥረት ቢደረግም ሁሉንም የዲያስፖራ ማኅበረሰብ በጥቅል የመመልከት ችግር መስተዋሉን በግምገማው ተመልክቷል። የዲያስፖራ ማኅበረሰብ አባላት በጥቅል ከማየት ይልቅ በአገራዊ ልማት ሊኖራቸውና ሊያበረክቱት በሚችሉት መልኩ በመለየት ተሳትፏቸውን ማሳደግ የሚቻልበት አሰራር እንደሚዘረጋም አመልክተዋል። በዓመታዊ የዲፕሎማቶች ስብሰባ በኢኮኖሚ ዲፕሎማሲ የተሻለ ተመክሮ ያላቸው ኤምባሲዎች ልምዳቸውን ለሌሎች ያካፈሉ ሲሆን የደቡብ ኮሪያ የልማት ልምድም በአንድ የአገሪት ከፍተኛ ባለሥልጣን ጥናታዊ ጽሁፍ ቀርቧል። በአሁኑ ወቅት ኢትዮጵያ ጋር በጋራ ጥቅምና ወዳጅነት ላይ የተመሰረተ የውጭ ግንኙነት መርህን በመከተል በምስራቅ አፍሪካ ብሎም በአፍሪካ ሠላምና መረጋጋት በማስፈን በኩል ውጤታማ ዲፕሎማሲያዊ ሥራ ማከናወን ችላለች። በተለይ በቅርቡ የሶማልያን መንግሥት ከጁባ ላንድ ጋር ለማቀረራብ የተደረገው ዲፕሎማሲያዊ ጥረት በስኬት የሚጠቀስ እንደሆነም አምባሳደር ዲና ገልጸዋል። በሁለቱ ወገኖች የነበረው ሰፊ አለመግባባትና ልዩነት በፌዴራል መርህ ላይ ተመስርቶ እንዲጠብ በማድረግ በኩል የተሳካ ዲፕሎማሲያዊ ሥራ ተሰርቷል። ባለፉት 20 ዓመታት ኢትዮጵያ የሶማልያ ስደተኞችን በማስተናገድ በኩል ቀዳሚ አገር እንደሆነችም አምባሳደር ዲና በመግለጫቸው መግለፃቸውን ኢዜአ ዘግቧል።